Diari Oficial de la Generalitat Valenciana


Sumari del DOGV 7257, del 17-04-2014 (2014/3379)

ORDE 22/2014, d'11 d'abril, de la Conselleria d'Educació, Cultura i Esport, per la qual es convoquen ajudes per a la conservació i protecció dels béns immobles del patrimoni cultural de la Comunitat Valenciana.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7257

Data del DOGV
:   17-04-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/3379


Data del document
:   11-04-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 22/2014, d'11 d'abril, de la Conselleria d'Educació, Cultura i Esport, per la qual es convoquen ajudes per a la conservació i protecció dels béns immobles del patrimoni cultural de la Comunitat Valenciana. [2014/3379]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificada per la Llei Orgànica 1/2006, de 10 d'abril, establix en l'article 49.1.5 la competència exclusiva de la Generalitat en matèria de patrimoni històric, artístic, monumental, arquitectònic, arqueològic i científic, sense perjuí del que disposa el número vint-i-huit de l'apartat u de l'article 149 de la Constitució Espanyola.  
Estes funcions resulten assignades a la Conselleria d'Educació, Cultura i Esport pel Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat.  
D'acord amb el que establix la Llei 38/2003, de 17 de novembre, General de Subvencions, i l'article 91 de la Llei 4/1998, d'11 de juny, de la Generalitat Valenciana, del Patrimoni Cultural Valencià, i amb la finalitat de difondre, promoure i conservar el patrimoni cultural valencià, així com per a donar resposta a la riquesa patrimonial de la nostra comunitat i a la tradició investigadora en este àmbit, es convoquen ajudes destinades a la recuperació, conservació i protecció del patrimoni cultural de la Comunitat Valenciana: arqueològic, arquitectònic, etnològic i paleontològic.  
Per això, i en virtut de les facultats que em conferix l'article 28 de la Llei 5/1983, de 30 de desembre, del Consell, i l'article 47.11 del Text Refós de la Llei d'Hisenda Pública de la Generalitat.  
  
  
ORDENE  
  
Primer. Objecte  
Es convoquen ajudes per a la conservació i protecció dels béns immobles del patrimoni cultural de la Comunitat Valenciana i s'aproven les bases per les quals es regix esta convocatòria, que figuren com a annex de la present orde.  
  
Segon. Finançament de les ajudes  
L'import total de les esmentades ajudes és de 350.000 euros, que serà satisfet amb càrrec a la línia T.6417000 del programa 17.47.08.736.11.1 del pressupost de la Generalitat per a 2014.  
  
Tercer. Compatibilitat amb la normativa de la Unió Europea  
La present convocatòria no necessita notificar-se a la Comissió Europea perquè no reunix tots els requisits de l'article 107.1 del Tractat de Funcionament de la Unió Europea perquè no interferix en el tràfic ni, per tant, en la competència, ja que té com a finalitat exclusiva la restauració i posada en valor del patrimoni cultural ja existent i per l'escassa quantia de les ajudes; tot això de conformitat amb el que disposa l'article 7.4 del Decret 147/2007, de 7 de setembre, del Consell, en relació amb el que establix l'article 3.4 de la mateixa norma.  
  
Quart. Delegació  
Es delega en la directora general de Cultura la facultat de concedir estes ajudes i de dictar les resolucions necessàries per a l'execució de la present orde.  
  
Quint. Efectes  
La present orde produirà efectes l'endemà de ser publicada en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
  
a) El recurs de reposició s'haurà d'interposar davant de la consellera d'Educació, Cultura i Esport en el termini d'un mes a comptar de l'endemà de ser publicada.  
b) El recurs contenciós administratiu s'haurà de plantejar davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 11 d'abril de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Bases per a la concessió d'ajudes per a la conservació i protecció dels béns immobles del Patrimoni Cultural de la Comunitat Valenciana  
  
Primera. Objecte  
L'objecte d'estes ajudes és cofinançar la recuperació, conservació i protecció del patrimoni cultural de la Comunitat Valenciana: arqueològic, arquitectònic, etnològic i paleontològic.  
  
Segona. Beneficiaris  
Poden optar a estes ajudes els ajuntaments, fundacions, associacions i entitats sense ànim de lucre que tinguen entre els seus fins fundacionals la recuperació, la conservació o la protecció dels béns immobles del patrimoni cultural de la Comunitat Valenciana i que no disfruten d'ajudes finançades a càrrec del mateix programa del pressupost de la Generalitat per al 2014.  
  
Tercera. Formalització de sol·licituds, termini de presentació i documents que preceptivament han d'acompanyar-les  
1. Les sol·licituds es formularan segons el model de l'imprés normalitzat que s'adjunta a la present orde com a annex II i que figura en l'adreça d'Internet ?http://www.gva.es/downloads/publicados/IN/14443\_BI.pdf?, i es dirigiran a la Conselleria d'Educació, Cultura i Esport, Direcció General de Cultura. Les sol·licituds segons el model normalitzat també estaran a disposició dels interessats en les dependències centrals de la Direcció General de Cultura, en les direccions territorials d'Educació, Cultura i Esport, i en la guia Prop electrònica accessible a través del Portal de la Generalitat ?www.gva.es?.  
  
2. Les sol·licituds hauran de ser subscrites pels qui tinguen la representació en cada cas d'acord amb la normativa aplicable.  
3. En cas que els documents que han d'acompanyar la sol·licitud de concessió de les ajudes ja estiguen en poder de qualsevol òrgan de l'administració actuant, el sol·licitant podrà acollir-se al que establix l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara en avant LRJPAC), sempre que es faça constar la data i l'òrgan o dependència en què van ser presentats o, si és el cas, emesos, i que no hagen transcorregut més de cinc anys des de la finalització del procediment a què corresponguen.  
4. En els casos d'impossibilitat material d'obtindre la documentació, l'òrgan competent podrà requerir al sol·licitant que els presente o, si no, que acredite per altres mitjans els requisits a què es referix el document.  
5. Les sol·licituds aniran acompanyades de la documentació que s'assenyala en els annexos III, IV i V.  
6. Les sol·licituds inclouran les mencions següents i s'hi adjuntaran necessàriament els documents següents:  
a) Projecte tècnic subscrit per tècnic competent.  
b) El cost total de l'actuació proposada.  
c) Acreditació de l'existència de la fundació, associació i entitat sense ànim de lucre per mitjà d'un certificat actualitzat expedit pel Registre de Fundacions que acredite la inscripció de l'entitat en el mencionat registre, en cas que es tracte d'una entitat d'este tipus, i, si és el cas, fotocòpia compulsada dels estatuts de l'entitat pels quals es regix la seua activitat, on ha de constar explícitament la inexistència d'ànim de lucre, així com que entre els fins fundacionals es trobe la recuperació, la conservació o la protecció dels béns immobles del patrimoni cultural de la Comunitat Valenciana.  
  
d) Acreditació de la representació i de la capacitat del signatari de la sol·licitud per a representar l'ajuntament o l'entitat beneficiària, que podrà consistir en un document públic o almenys el certificat de l'acord adoptat per l'òrgan de govern que corresponga en què es faculte el representant per a subscriure la sol·licitud, certificat segons l'annex III.  
  
e) El compromís dels ajuntaments, fundacions, associacions i entitats sense ànim de lucre relatiu al cofinançament absolut i incondicional amb fons propis d'un mínim del 25 % del cost total de l'actuació proposada, que ha d'incloure la resta de la totalitat del pressupost presentat, acreditant-ho en tots els casos, i els ajuntaments amb certificat de l'acord municipal adoptat respecte d'això en què expressament s'expresse que hi ha crèdit en el pressupost de la corporació municipal per al cofinançament en els termes indicats abans amb càrrec a la corresponent partida pressupostària, o bé per mitjà d'informe de l'interventor de l'ajuntament.  
f) En cas de nou perceptor o canvi de número de compte bancari, s'aportarà la domiciliació bancària que s'adjunta com a annex IV a la present orde.  
7. D'acord amb el que disposa l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, en el model de sol·licitud s'inclou la possibilitat que el sol·licitant autoritze expressament la Direcció General de Cultura per a l'acreditació del compliment de les obligacions tributàries i amb la Seguretat Social, així com per a la comprovació directa de les dades d'identitat (DNI).  
  
No obstant això, el sol·licitant podrà denegar expressament el consentiment i haurà d'aportar llavors els certificats següents:  
- Certificat positiu de l'Agència Estatal d'Administració Tributària que acredite que el sol·licitant es troba al corrent de les seues obligacions.  
- Certificat de la Tresoreria General de la Seguretat Social que acredite que el sol·licitant es troba al corrent en el compliment de les seues obligacions amb la Seguretat Social.  
- Certificat de les direccions territorials de la Conselleria d'Hisenda i Administració Pública que acredite que el sol·licitant no té deutes de naturalesa tributària amb la Generalitat.  
- Si el sol·licitant no dóna esta autorització i és persona física, haurà d'aportar una còpia del document nacional d'identitat i, si és persona jurídica, una còpia del document nacional d'identitat del representant legal.  
8. La presentació de la sol·licitud comporta la declaració responsable de reunir els requisits exigits en l'article 13.2 i 13.3 de la Llei 38/2003, de 17 de novembre, General de Subvencions, l'autorització del propietari en l'àmbit de les actuacions previstes i la veracitat de les dades que conté la sol·licitud.  
9. Declaració d'ajudes sol·licitades o rebudes.  
10. Respecte a la cessió dels drets de propietat intel·lectual, caldrà tindre en compte la normativa sobre la matèria, especialment el Reial Decret Legislatiu 1/1996, de 12 d'abril, pel qual s'aprova el Text Refós de la Llei de Propietat Intel·lectual, que regularitza, aclarix i harmonitza les disposicions legals vigents sobre la matèria.  
11. Les sol·licituds s'hauran de presentar en el Registre General d'esta conselleria, en les direccions territorials d'Educació, Cultura i Esport o a través dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Després de presentada i registrada degudament la sol·licitud, es podrà enviar via fax a l'òrgan que convoca al número de fax 662 827 897 o a l'adreça electrònica ?ixml@yvs.wt?.  
Podran realitzar la presentació i registre per mitjans electrònics i sol·licitar que les comunicacions i notificacions es realitzen per eixa via. Estos tràmits tindran plena validesa, d'acord amb les condicions i requisits previstos en la Llei 11/2007, de 22 de juny, d'Accés Electrònic dels Ciutadans als Servicis Públics, així com en el Decret 18/2004, de 13 de febrer, del Consell, de creació del Registre Telemàtic de la Generalitat i regulació de les notificacions telemàtiques de la Generalitat. A fi de complir els requisits de seguretat establits, la designació de l'adreça o bústia de correu electrònic per a la pràctica de notificacions a l'interessat haurà de correspondre amb la proporcionada per la Generalitat amb domini ?cv.gva.es?.  
  
Depenent de la naturalesa jurídica del sol·licitant, quan s'opte per la presentació de les sol·licituds per via telemàtica, serà necessari comptar amb el corresponent certificat d'entitat, d'empleat públic o de segell d'òrgan, expedit per l'Institut Valencià de Fiances. La presentació de la sol·licitud per esta via elimina la necessitat de presentar l'acreditació de representació o el certificat de l'acord adoptat per l'òrgan de govern que faculte el representant.  
La tramitació telemàtica es pot realitzar a través del Portal de la Generalitat Valenciana, guia PROP, en la URL següent:  
?http://www.gva.es/portal/page/portal/inicio/procedimientos'id\_proc=16049>.  
Tots els annexos (II, III, IV i V) poden ser aportats de forma telemàtica. En este cas només s'acceptaran en format pdf i hauran d'estar firmats per mitjà de la plataforma de firma en línia de l'Institut Valencià de Finances: ?http://www.ivf.es?.  
12. Només s'admetrà una sol·licitud per entitat sol·licitant. A més només s'admetran sol·licituds d'ajuntaments, fundacions, associacions o entitats sense ànim de lucre que no disfruten d'ajudes finançades a càrrec del mateix programa del pressupost de la Generalitat per al 2014.  
  
13. Les sol·licituds s'hauran de presentar en el termini de vint dies naturals a partir de l'endemà de la publicació d'esta convocatòria en el Diari Oficial de la Comunitat Valenciana.  
14. De conformitat amb el que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si la sol·licitud no reunix els requisits i documents que s'assenyalen en esta base, es requerirà l'interessat perquè, en el termini de 10 dies, esmene la falta o adjunte els documents preceptius, amb indicació que, si no ho fa, es considerarà que ha desistit de la seua petició.  
  
Quarta. Dotació d'estes ajudes  
La quantia màxima a percebre per les entitats que, si és el cas, resulten beneficiades per l'atorgament de la subvenció no podrà superar en cap cas el 75 % del pressupost total de l'activitat. La quantitat màxima a percebre no podrà ser superior als 20.000 euros.  
  
Quinta. Criteris de prioritat  
Les ajudes es concediran d'acord amb els criteris següents, enumerats per orde d'importància:  
1. Rellevància patrimonial de l'immoble sobre el qual es pretén intervindre:  
- Immobles que tenen la consideració de béns d'interés cultural, així com aquells la declaració dels quals es trobe en tràmit. Es baremarà amb 3 punts.  
- Immobles que tinguen la consideració de bé de rellevància local. En els BRL inscrits en la secció segona de l'Inventari General del Patrimoni Cultural Valencià, en els termes establits en els apartats primer i segon de l'article 17 del Decret 62/2011, de 20 de maig, del Consell, pel qual es regula el procediment de declaració i el règim de protecció dels béns de rellevància local, es baremarà amb 2 punts. En cas que la seua inscripció tinga caràcter provisional, es baremarà amb 1 punt.  
  
L'acreditació relativa a la inscripció dels distints immobles en l'Inventari General del Patrimoni Cultural Valencià es realitzarà presentant la corresponent publicació oficial o per mitjà de l'emissió d'un certificat per la Direcció General de Cultura.  
2. Projectes que formen part d'una estratègia global de dinamització turisticocultural de la zona o comarca, com pot ser el d'una ruta cultural, que suposen un motor econòmic per al municipi o la comarca. Es baremarà fins a un màxim de 2 punts.  
3. Nivell d'urgència, que implique un risc o deteriorament sobre l'immoble segons l'informe de les unitats tècniques corresponents. Es baremarà fins a un màxim de 2 punts.  
4. Projectes que tinguen un pla director que incloga els programes d'actuacions i les seues fases d'execució. Es baremarà fins a un màxim de 2 punts.  
5. Conveniència i interés científic de l'actuació amb aportació innovadora al coneixement. Es baremarà fins a un màxim de 0,5 punts.  
6. Qualitat del projecte presentat, on s'apreciarà la claredat de justificació de la intervenció, la idoneïtat de la solució proposada, així com la prevalença de les tècniques i materials tradicionals. Es baremarà fins a un màxim de 0,5 punts.  
La puntuació màxima que es podrà aconseguir és de 10 punts.  
  
Sexta. Tramitació, instrucció i resolució de la convocatòria  
1. El servici encarregat de la instrucció i tramitació del procediment és el Servici de Patrimoni Cultural de la Direcció General de Cultura.  
  
2. Per a la valoració i selecció de les sol·licituds es constituirà una comissió avaluadora formada pel subdirector general de Patrimoni Cultural i Museus, que actuarà com a president, el cap del Servici de Patrimoni Cultural i quatre tècnics designats per la directora general de Cultura, un dels quals haurà d'actuar com a secretari, amb veu però sense vot.  
3. La cap del Servici de Patrimoni Cultural, com a instructora, elevarà una proposta a la directora general de Cultura, que resoldrà per delegació de la consellera d'Educació, Cultura i Esport. La resolució serà publicada en el Diari Oficial de la Comunitat Valenciana amb subjecció al que establix l'article 18 de la Llei 38/2003, de 17 de novembre, General de Subvencions.  
4. La resolució es dictarà i notificarà en el termini màxim de tres mesos, a comptar de la publicació de la present orde. En cas de no dictar-se resolució en este termini es consideraran desestimades les sol·licituds.  
5. La motivació de la resolució que s'adopte quedarà acreditada en l'expedient.  
  
Sèptima. Modificació de la resolució de concessió  
Tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en les normes reguladores, podrà donar lloc a la modificació de la resolució de concessió, observant en tot cas el principi de proporcionalitat.  
L'import de les ajudes en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat subvencionada.  
  
Octava. Obligacions dels beneficiaris  
1. Els beneficiaris estaran subjectes a les obligacions generals derivades de la normativa vigent sobre ajudes o subvencions públiques i, en particular, a les que assenyala l'article 14 de la Llei 38/2003, de 17 de novembre, General de Subvencions.  
2. Els beneficiaris de la subvenció podran subcontractar l'execució total de l'actuació que constituïx l'objecte de la subvenció amb subjecció al que disposa l'article 29 de la Llei 38/2003, de 17 de novembre, General de Subvencions.  
3. Els beneficiaris d'estes ajudes queden obligats a:  
a) Sotmetre el projecte a tràmit d'autorització patrimonial de conformitat amb el que disposa la Llei 4/1998, d'11 de juny, de Patrimoni Cultural Valencià.  
b) Complir l'objectiu, executar el projecte, realitzar l'actuació o adoptar el comportament que fonamenta la concessió de les subvencions, així com complir les obligacions previstes en la Llei 4/1998, d'11 de juny, del Patrimoni Cultural Valencià.  
  
c) Acreditar davant de la Conselleria d'Educació, Cultura i Esport el compliment dels requisits i condicions, així com la realització de l'actuació i el compliment de la finalitat que determinen la concessió o gaudi de la subvenció.  
d) Sotmetre's a les actuacions d'inspecció a efectuar per la Direcció General de Cultura, així com qualssevol altres de comprovació i control financer que puga realitzar la Intervenció General de la Generalitat, aportant tota la informació que li siga requerida en l'exercici de les actuacions anteriors.  
e) Comunicar a la Direcció General de Cultura l'obtenció d'altres subvencions, ajudes, ingressos o recursos que financen l'activitat subvencionada per a la mateixa finalitat. Per a això, el secretari de la corporació o institució beneficiària emetrà un certificat comprensiu de les subvencions, ajudes o aportacions de qualsevol tipus obtingudes d'altres persones públiques o privades per a finançar l'actuació. La comunicació anterior s'haurà d'efectuar tan prompte com es conega i, en tot cas, amb anterioritat a la justificació de l'aplicació donada als fons percebuts d'acord amb el que establix l'article 14.d de la Llei 38/2003, de 17 de novembre, General de Subvencions.  
f) Executar les actuacions d'acord amb el projecte tècnic aportat i comunicar a la Direcció General de Cultura de la Conselleria d'Educació, Cultura i Esport qualsevol incidència o variació que es puga produir respecte al projecte.  
g) Comunicar a la Direcció General de Cultura, amb l'antelació suficient, l'inici de l'actuació. En tot cas, una vegada iniciades es comunicarà remetent la corresponent acta de replantejament i inici de l'actuació.  
h) Fer constar en els cartells de l'obra la col·laboració de la Conselleria d'Educació, Cultura i Esport de la Generalitat, per a la qual cosa hauran de remetre a la Direcció General de Cultura una fotografia a color del cartell d'obra col·locat en lloc visible. El model del cartell serà facilitat prèviament per la Direcció General de Cultura als qui resulten beneficiaris de la subvenció.  
i) Assumir el finançament dels costos que excedisquen l'import de la present subvenció, i justificant-lo.  
j) Assumir totes les responsabilitats de qualsevol tipus que es deriven de la present actuació com a titular i promotor.  
k) Comunicar a la Direcció General de Cultura la data de finalització de l'actuació, amb antelació suficient per a convocar un tècnic de la Direcció General de Cultura per a la comprovació de la finalització de l'actuació.  
l) Disposar de llibres comptables, registres diligenciats i la resta de documents degudament autenticats en els termes exigits per la legislació aplicable al beneficiari en cada cas amb la finalitat de garantir l'adequat exercici de les facultats de comprovació i control.  
  
m) Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.  
n) Les obligacions establides amb caràcter general en l'article 31.4 de la Llei 38/2003, de 17 de novembre, General de Subvencions.  
4. Justificació de les actuacions. Justificar la realització de l'actuació en el termini comprés entre la data de la notificació de la concessió de la subvenció i el dia 30 de setembre de 2014 (ambdós inclosos). Per a això, s'haurà d'aportar el compte justificatiu, que necessàriament haurà d'incloure una declaració de les actuacions realitzades que hagen sigut finançades amb la subvenció i el seu cost, amb el desglossament de cada un dels gastos produïts, que haurà d'anar acompanyada de la documentació original o degudament compulsada, probatòria del gasto, i que necessàriament contindrà la documentació següent:  
- Certificació de l'actuació on es faça constar la finalització dels treballs per als quals s'ha sol·licitat subvenció, firmada per un tècnic director de l'obra, un representant de l'empresa adjudicatària de l'obra i un representant de la institució peticionària. Les certificacions es referiran a obres realment executades, i no s'admetran les destinades exclusivament a abonaments o bestretes a compte per materials, instal·lacions, equips o maquinària.  
- Memòria de l'actuació realitzada, en què es descriuran les actuacions i els materials utilitzats, així com les recomanacions per a conservar-los. S'indicarà el cost total de l'actuació amb desglossament dels gastos que s'hagen produït. En cas d'actuacions realitzades en un bé d'interés cultural, la memòria a aportar s'adequarà al que disposa l'article 35 de la Llei de Patrimoni Cultural Valencià.  
  
- Documentació fotogràfica en format digital del procés, estat anterior i posterior a l'actuació. Almenys 20 fotografies representatives.  
  
- Document comptable de reconeixement de l'obligació o còpia degudament legalitzada (només per als ajuntaments) i relació de factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa, d'acord amb l'article 30 de la Llei 38/2003, de 17 de novembre, General de Subvencions. També es podrà acreditar per mitjà de factures electròniques, sempre que complisquen els requisits exigits per a la seua acceptació en l'àmbit tributari. Quan les activitats hagen sigut a més finançades amb fons propis o altres subvencions o recursos, s'haurà d'acreditar en la justificació l'import, procedència i aplicació d'estos fons a les activitats subvencionades.  
- Els qui no hagen autoritzat expressament la Direcció General de Cultura perquè esta obtinga de manera directa, a través de certificats telemàtics, l'acreditació del compliment de les obligacions tributàries i davant de la Seguretat Social, hauran d'acreditar-ho, en els termes i forma que establix la Llei 38/2003, de 17 de novembre, General de Subvencions, i els articles 22 i 23 del Reial Decret 887/2006, de 21 de juliol, pel qual s'aprova el reglament de la llei anterior. Estan exonerades, amb caràcter general, del compliment d'esta acreditació les entitats locals.  
  
Novena. Pagament de les ajudes  
El pagament de l'ajuda concedida es farà efectiu per mitjà de transferència després que el beneficiari aporte els documents descrits en la base 8.4, que acrediten la total culminació de l'actuació subvencionada, sense que s'admeten certificacions d'abonaments o bestretes per materials, instal·lacions, equips o maquinària. Hauran d'estar, a més, en la Direcció General de Cultura els documents exigits per esta i que hagen d'haver sigut aportats pels beneficiaris de la subvenció en els terminis exigits en esta orde segons cada cas.  
La no-execució de l'actuació completa segons el projecte aportat podrà donar lloc a la pèrdua de la subvenció, o la minoració, si és el cas, de la part proporcional a l'obra executada segons l'informe del tècnic representant de l'Administració, amb audiència prèvia en ambdós casos de l'interessat.  
L'incompliment de qualsevol dels terminis establits amb caràcter essencial en la present orde donarà lloc a la pèrdua de la subvenció amb audiència prèvia de l'interessat, incloent-hi el termini d'execució que haurà d'haver-se consumit abans o en el dia fixat en la present orde com a termini de finalització de les actuacions.  
  
Deu. Reintegrament de quantitats percebudes  
Serà procedent el reintegrament de les quantitats percebudes i l'exigència de l'interés de demora des del moment del pagament de l'ajuda fins a la data en què s'acorde la procedència del reintegrament en els casos següents, d'acord amb el que establix l'article 37 de la Llei 38/2003, de 17 de novembre, General de Subvencions:  
a) Obtenció de la subvenció falsejant les condicions requerides per a això o ocultant aquelles que ho haurien impedit.  
b) Incompliment total o parcial de l'objectiu, de l'actuació, del projecte o la no-adopció del comportament que fonamenten la concessió de la subvenció.  
c) Incompliment de l'obligació de justificació o la justificació insuficient.  
d) Incompliment de l'obligació d'adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions.  
e) Resistència, excusa, obstrucció o negativa a les actuacions de comprovació i control financer, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les actuacions subvencionades, o la concurrència de subvencions, ajudes, ingressos o recursos per a la mateixa finalitat procedents de qualssevol administracions o ens públics o privats, nacionals, de la Unió Europea o d'organismes internacionals.  
f) Incompliment de les obligacions imposades per l'Administració als beneficiaris, així com dels compromisos adquirits per estos amb motiu de la concessió de la subvenció, sempre que s'hi referisquen o afecten a la forma en què cal aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció.  
g) Incompliment de les obligacions imposades per l'Administració als beneficiaris, així com dels compromisos adquirits per estos amb motiu de la concessió de la subvenció, diferents dels anteriors, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat procedents de qualssevol administracions o ens públics o privats, nacionals, de la Unió Europea o d'organismes internacionals.  
h) L'adopció, en virtut del que establix l'article 107 del Tractat de la Unió Europea, d'una decisió de la qual es derive una necessitat de reintegrament.  
i) En cas que el compliment del beneficiari s'aproxime de manera significativa al compliment total i acrediten una actuació inequívocament tendent a la satisfacció dels seus compromisos, la quantitat a reintegrar estarà determinada segons el principi de proporcionalitat per l'aplicació dels criteris enunciats en el paràgraf n de l'apartat 3 de l'article 17 de Llei 38/2003, de 17 de novembre, General de Subvencions.  
  
Igualment, en el supòsit previst en el paràgraf segon de la base sèptima, quan l'ajuda principal siga de la Generalitat Valenciana, serà procedent el reintegrament de l'excés obtingut sobre el cost de l'activitat realitzada.  
  
Onze. Inspecció i suport tècnic  
La Direcció General de Cultura podrà inspeccionar i supervisar en qualsevol moment les actuacions que s'acullen a esta convocatòria.  
  
Dotze. Publicacions  
Els beneficiaris es comprometen a mencionar que han disfrutat d'una ajuda concedida per la Conselleria d'Educació, Cultura i Esport en qualsevol publicació resultant de l'activitat per a la qual es va concedir l'ajuda.